PM jamin subsidi kekal -- Walaupun kerajaan terpaksa tanggung RM12 bilion tahun ini
Utusan Malaysia – 6 March 2006
KUALA LUMPUR - Datuk Seri Abdullah Ahmad Badawi berkata, walaupun terpaksa menanggung subsidi mencecah RM12 bilion tahun ini ekoran kenaikan harga minyak, kerajaan tidak berhasrat menghapuskan pelbagai subsidi untuk rakyat.
Menurut Perdana Menteri, penyediaan subsidi adalah bertujuan membolehkan rakyat menjalani kehidupan dengan kos yang munasabah.
Sehubungan itu, beliau menegaskan, penarikan balik subsidi, jika dilakukan, hanya akan menyebabkan rakyat sengsara.
``Cuba bayangkan sekiranya setiap barang dan perkhidmatan yang ada sekarang tidak ada subsidi, ia tentu berada pada harga yang amat tinggi.
``Tetapi sebagai kerajaan yang bertanggungjawab, ia sentiasa memikirkan kesengsaraan yang mungkin dialami oleh rakyat; atas sebab itu kita terus memberikan pelbagai subsidi,'' katanya. Perdana Menteri berkata demikian ketika memberi penerangan berkaitan isu semasa kepada para pemimpin Barisan Nasional (BN) seluruh negara pada sesi perjumpaan khas di Pusat Dagangan Dunia Putra di sini hari ini.
Kerajaan pada 28 Februari lalu menaikkan harga petrol, diesel dan gas petroleum cecair (LPG) sebanyak 30 sen seliter selaras dengan kenaikan harga minyak dunia.
Katanya, apa yang dilakukan oleh kerajaan berikutan kenaikan harga minyak sebanyak 30 sen sekarang ialah mengurangkan sedikit subsidi dengan rakyat membayar pada kadar tinggi sedikit. Abdullah menarik perhatian bahawa kerajaan sebenarnya memberi pelbagai subsidi yang selama ini tidak diketahui oleh rakyat.
``Misalnya bagi satu tong gas memasak seberat 10 kilogram, harga sebenar (harga pasaran) ialah RM32.10 tetapi kerajaan memberi subsidi sebanyak RM14.60 dan oleh itu, harga runcit yang dibayar pengguna hanyalah RM17.50. 
``Bagi setong gas memasak seberat 12 kilogram pula, harga sebenar ialah RM38.72 dan subsidi yang dibayar kerajaan ialah RM17.52, manakala pengguna hanya membayar pada harga RM21.20 setong,'' katanya. 
Abdullah mengulangi kenyataan bahawa kerajaan mengambil langkah tidak popular untuk menaikkan harga minyak kerana selain terpaksa menyesuaikan dengan keadaan semasa, kerajaan juga mahu menjimatkan sumber minyak sebagai khazanah negara di masa depan. 
``Sekiranya minyak murah, rakyat tidak akan berjimat cermat menggunakan minyak dan kita bimbang sumber minyak akan berkurangan dan kita akan menjadi negara pengimport minyak pula,'' katanya.
Perdana Menteri memberitahu, perkara ini telah berlaku ke atas Indonesia dan negara itu sekarang merupakan pengimport minyak, bukan lagi pengeksport.
Kata Abdullah, syarikat minyak nasional, Petronas mengeluarkan minyak sebanyak 650,000 tong sehari dan 95 peratus daripada pengeluaran itu digunakan oleh negara.
``Hanya lima peratus atau 75,000 tong minyak sehari sahaja dieksport dan kalau penggunaan minyak ini tidak dikawal, Malaysia akan menjadi pengimport minyak pada 2010,'' katanya. Abdullah berkata, kerajaan menyedari bahawa ekoran kekurangan maklumat mengenai perkara-perkara itu, sebilangan rakyat yang tidak memahami langkah kerajaan itu menjadi marah.
Sehubungan itu, katanya, jentera parti-parti komponen BN akan digerakkan untuk memberi penerangan meluas kepada rakyat berhubung rasional kerajaan menaikkan harga minyak baru-baru ini.
Beliau memberitahu, parti komponen BN menerusi biro pengguna masing-masing perlu memberi penerangan yang jelas di samping memantau perbuatan menaikkan harga barangan oleh peniaga ekoran kenaikan harga minyak.
``Kekurangan maklumat mengenai usaha kerajaan menaikkan harga minyak menyebabkan ia diambil kesempatan oleh pihak pembangkang untuk mengkritik kerajaan,'' jelasnya.
Source: Utusan Online | www.utusan.com.my